**Klassikeren i Rondane**

På denne hytte-til-hytte-turen går vi Rondane fra nord til sør. Fra et duvende, vidt landskap og frodige seterdaler, beveger vi oss  inn i ville Smiubelgen - 2000-meters-massivet i Rondane nasjonalpark.

Denne klassikeren er uslåelig. Her får vi virkelig følelsen av å oppleve Norge i et nøtteskall. Samtidig er vi høyt til fjells med vid utsikt hele veien. Nasjonalparkene Dovre og Rondane byr på høyfjell, gode stier, vidt utsyn, koselige, betjente hytter og mange flotte planter og dyr.

Turlederne ser fram til å følge dere på "Klassikeren i Rondane".

**PROGRAM**

**Dag 1: Ankomst Hageseter (915moh), ca 9 km.**  
Oppmøte Hjerkinn. Vi tar en liten avstikker til [Snøhetta Viewpoint,](https://ut.no/turforslag/090b3422-bb28-4873-af55-7c27b99ebfe3) før vi rusler ned til Hageseter (915moh).  Kvelden benytter vi til å bli bedre kjent med hverandre og å informere om turen videre.

**Dag 2: Hageseter - Grimsdalshytta (1000 moh), ca 14 km/ 4-5 timer**  
Vi fortsetter sørover i Dovre Nasjonalpark, vi passerer Gråhøa og Kringlehøa vest for stien til vi etterhvert begynner på vår vei nedover mot Grimsdalen. Grimsdalen er en av Norges vakreste seterdaler, og midt i denne dalen ligger DNT Oslo og Omegns perle av en hytte, Grimsdalshytta. Vel framme er det bare å ta av seg støvlene og nyte utsikten utover dalen fra hyttetunet. Snart blir det servert middag, og vertskapet Sonja og Rune vet hva fjellvandrere ønsker seg.

**Dag 3: Grimsdalshytta - Øvre Dørålseter (1050 moh), ca 17 km/6 timer**  
Fra vakre og frodige Grimsdalen beveger vi oss oppover og under Gravhøtangen og ned i åpen bjørkeskog til Haverdalsåi. Bratt og spennende terreng opp til, og gjenom, Dørålglupen. På andre siden av "glupen" åpner det seg et nytt og vilt landskap. Vi hviler øynene på dette mens vi rusler ned til Øvre Dørålseter (1050 moh). Øvre Dørålseter er privat, og har flott beliggenhet og sin egen sjarm.

**Dag 4: Øvre Dørålseter - Bjørnhollia (895 moh) via Langglupdalen, ca 24 km/8 timer**  
Denne dagen satser vi på godvær og en skikkelig flott tur gjennom Langglupdalen.  Vi får en god og lang etappe i dag ,og det er en av de flotteste turene vi går i Rondane. Med Høgronden på den ene siden og de andre rondene på andre siden, følger vi den ville elvedalen ned mot bjørkebeltet og videre til Bjørnhollia. Bjørnhollia ligger lunt til og har et tun og hygge vi helst ikke vil fortlate. Derfor er det bare å nyte middagen og kvelden fullt ut.

**Dag 5:** **Bjørnhollia - Rondvassbu (1167 moh), Ca 13 km/4 timer**  
Gjennom bjørkeskog opp gjennom Illmanndalen til Rondvassbu. En slak og fin etappe oppover og inn et sterkt og steilt parti av Rondane. Rondvassbu ligger rett under Rondeslottet og Storronden, og vi vet noen lar seg friste til å bestige Storronden på en godværs-sommerkveld. Siste kveld med dine nye turvenner kommer sigende.

**Dag 6:** **Rondvassbu - Smuksjøseter - Otta - Oslo, ca 13 km/4-5 timer**  
Etter en god frokost, går vi den nydelige turen til Smuksjøseter.  
Ekstrabuss til Otta hvor vi avslutter turen.

Med forbehold om endring i programmet!

Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.

[**Gradering av turen**](https://www.dntoslo.no/graderingfellesturer/): lengde rød/terreng rød  
Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.